IZVEDBENI SKLEP KOMISIJE (EU) 2021/2272

z dne 20. decembra 2021

o spremembi Izvedbenega sklepa (EU) 2019/1616 glede harmoniziranih standardov za brezšivne in varjene cevi iz nerjavnega jekla, jeklene odkovke za uporabo pri povišanih tlakih in temperaturah z visoko napetostjo tečenja, nekurjene tlačne posode in polnilne naprave za vozila na zemeljski plin

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 1025/2012 Evropskega parlamenta in Sveta z dne 25. oktobra 2012 o evropski standardizaciji, spremembi direktiv Sveta 89/686/EGS in 93/15/EGS ter direktiv 94/9/ES, 94/25/ES, 95/16/ES, 97/23/ES, 98/34/ES, 2004/22/ES, 2007/23/ES, 2009/23/ES in 2009/105/ES Evropskega parlamenta in Sveta ter razveljavitvi Sklepa Sveta 87/95/EGS in Sklepa št. 1673/2006/ES Evropskega parlamenta in Sveta (1) ter zlasti člena 10(6) Uredbe,

ob upoštevanju naslednjega:

(1) V skladu s členom 12 Direktive 2014/68/EU Evropskega parlamenta in Sveta (2) se za tlačno opremo ali sklope iz člena 4(1) in (2) navedene direktive, ki so v skladu s harmoniziranimi standardi ali njihovimi deli, sklici na katere so bili objavljeni v Uradnem listu Evropske unije, domneva, da so skladni z bistvenimi varnostnimi zahtevami, ki jih zajemajo navedeni standardi ali njihovi deli iz Priloge I k navedeni direktivi.

(2) Komisija je z dopisom M/071 z dne 1. avgusta 1994 od Evropskega odbora za standardizacijo (v nadaljnjem besedilu: CEN) v zvezi s tlačno opremo zahtevala pripravo standardov za zadevne izdelke in standardov horizontalne narave v podporo Direktivi 97/23/ES Evropskega parlamenta in Sveta (3). Navedena direktiva je bila nadomeščena z Direktivo 2014/68/EU, ne da bi se spremenile bistvene varnostne zahteve iz Priloge I k Direktivi 97/23/ES.

(3) Na podlagi zahtevka M/071 je CEN pripravil harmonizirani standard EN 13445-10:2021 za nekurjene tlačne posode iz niklja in nikljevih zlitin ter harmonizirani standard EN 17278:2021 o polnilnih napravah za vozila na zemeljski plin.

(4) CEN je na podlagi zahtevka M/071 revidiral in spremenil nekatere obstoječe standarde, da bi odražali stanje tehnike. Natančneje, CEN je revidiral harmonizirana standarda EN 10216-5:2013 in EN 10217-7:2014, sklica na katera sta bila objavljena v Sporočilu Komisije 2016/C 293/01 (4), kar je privedlo do sprejetja harmoniziranih standardov EN 10216-5:2021 in EN 10217-7:2021 o brezšivnih oziroma varjenih ceveh iz nerjavnega jekla za uporabo pri povišanih tlakih. CEN je spremenil tudi harmonizirana standarda EN 10222-2:2017 in EN 10222-4:2017, sklica na katera sta bila objavljena v sporočilu Komisije 2017/C 389/01 (5), kar je privedlo do sprejetja harmoniziranih standardov EN 10222-2:2017+A1:2021 in EN 10222-4:2017+A1:2021 o jeklenih odkovkih za uporabo pri povišanih tlakih.

(5) Poleg tega je CEN revidiral naslednje harmonizirane standarde za nekurjene tlačne posode, sklici na katere so bili objavljeni v Sporočilu 2016/C 293/01: EN 13445-1:2014, EN 13445-1:2014/A1:2014, EN 13445-4:2014, EN 13445-8:2014 in EN 13445-8:2014/A1:2014. To je privedlo do sprejetja naslednjih harmoniziranih standardov: EN 13445-1:2021, EN 13445-4:2021 in EN 13445-8:2021.

(6) Poleg tega sta odbora CEN in Cenelec na podlagi zahtevka M/071 spremenila naslednje standarde, sklici na katere so vključeni v Prilogo I k Izvedbenemu sklepu Komisije (EU) 2019/1616 (6): EN 13445-2:2014, EN 13445-2:2014/A1:2016, EN 13445-2:2014/A2:2018, EN 13445-2:2014/A3:2018 o materialih za nekurjene tlačne posode; EN 13445-3:2014, EN 13445-3:2014/A1:2015, EN 13445-3:2014/A2:2016, EN 13445-3:2014/A3:2017, EN 13445-3:2014/A4:2018, EN 13445-3:2014/A5:2018, EN 13445-3:2014/A6:2019, EN 13445-3:2014/A7:2019 in EN 13445-3:2014/A8:2019 o konstrukciji nekurjenih tlačnih posod; EN 13445-5:2014, EN 13445-5:2014/A1:2018 o pregledu in preskušanju nekurjenih tlačnih posod ter EN 13445-6:2014, EN 13445-6:2014/A2:2018 o konstruiranju in proizvodnji nekurjenih tlačnih posod iz nodularne litine. To je privedlo do sprejetja harmoniziranih standardov EN 13445-2:2021, EN 13445-3:2021, EN 13445-5:2021 in EN 13445-6:2021.

(7) Komisija je skupaj s CEN ocenila, ali so navedeni standardi za tlačno opremo, kot jih je pripravil, spremenil ali revidiral CEN, skladni z zahtevkom M/071.

(8) Standardi za tlačno opremo, kot jih je pripravil, spremenil ali revidiral CEN, izpolnjujejo zahteve, ki naj bi jih zajemali in ki so navedene v Prilogi I k Direktivi 2014/68/EU. Zato je primerno, da se sklici na navedene standarde objavijo v Uradnem listu Evropske unije.

(9) V Prilogi I k Izvedbenemu sklepu (EU) 2019/1616 so navedeni sklici na harmonizirane standarde, pripravljene v podporo Direktivi 2014/68/EU. V navedeno prilogo bi morali biti vključeni sklici na harmonizirane standarde EN 13445-10:2021, EN 17278:2021, EN 10216-5:2021, EN 10217-7:2021, EN 10222-2:2017+A1:2021, EN 10222-4:2017+A1:2021, EN 13445-1:2021, EN 13445-4:2021, EN 13445-8:2021, EN 13445-2:2021, EN 13445-3:2021, EN 13445-5:2021 in EN 13445-6:2021.

(10) V Prilogi II k Izvedbenemu sklepu (EU) 2019/1616 so navedeni sklici na harmonizirane standarde, pripravljene v podporo Direktivi 2014/68/EU, ki so umaknjeni iz Uradnega lista Evropske unije. Naslednji harmonizirani standardi, sklici na katere so objavljeni v sporočilih 2016/C 293/01 in 2017/C 389/01, so bili nadomeščeni, revidirani ali spremenjeni: EN 10216-5:2013, EN 10217-7:2014, EN 10222-2:2017, EN 10222-4:2017, EN 13445-1:2014, EN 13445-1:2014/A1:2014, EN 13445-4:2014, EN 13445-8:2014, EN 13445-8:2014/A1:2014. Sklice na navedene standarde bi bilo zato treba vključiti v Prilogo II k Izvedbenemu sklepu (EU) 2019/1616.

(11) Prav tako je treba umakniti sklice na harmonizirane standarde EN 13445-2:2014, EN 13445-3:2014, EN 13445-5:2014 in EN 13445-6:2014, skupaj z vsemi njihovimi spremembami, objavljene v Izvedbenemu sklepu (EU) 2019/1616, saj so bili nadomeščeni. Zato je ustrezno črtati navedene sklice iz Priloge I k navedenemu Izvedbenemu sklepu.

(12) Da se proizvajalcem zagotovi dovolj časa za pripravo na uporabo novih, revidiranih ali spremenjenih standardov, je treba umik sklicev na harmonizirane standarde odložiti.

(13) Izvedbeni sklep (EU) 2019/1616 bi bilo zato treba ustrezno spremeniti.

(14) Skladnost s harmoniziranim standardom zagotavlja domnevo o skladnosti z ustreznimi bistvenimi zahtevami iz harmonizacijske zakonodaje Unije od datuma objave sklica na tak standard v Uradnem listu Evropske unije. Ta sklep bi moral zato začeti veljati z datumom objave –

SPREJELA NASLEDNJI SKLEP:

Člen 1 Izvedbeni sklep (EU) 2019/1616 se spremeni: (1) Priloga I se spremeni v skladu s Prilogo I k temu sklepu; (2) Priloga II se spremeni v skladu s Prilogo II k temu sklepu.

Člen 2 Ta sklep začne veljati na dan objave v Uradnem listu Evropske unije. Točka (1) Priloge I se uporablja od 21. junija 2023.

V Bruslju, 20. decembra 2021 Za Komisijo predsednica Ursula VON DER LEYEN

(1) UL L 316, 14.11.2012, str. 12.

(2) Direktiva 2014/68/EU Evropskega parlamenta in Sveta z dne 15. maja 2014 o harmonizaciji zakonodaje držav članic v zvezi z omogočanjem dostopnosti tlačne opreme na trgu (UL L 189, 27.6.2014, str. 164).

(3) Direktiva 97/23/ES Evropskega parlamenta in Sveta z dne 29. maja 1997 o približevanju zakonodaje držav članic v zvezi s tlačno opremo (UL L 181, 9.7.1997, str. 1).

(4) Sporočilo Komisije v okviru izvajanja Direktive 2014/68/EU Evropskega parlamenta in Sveta o harmonizaciji zakonodaje držav članic v zvezi omogočanjem dostopnosti tlačne opreme na trgu (Objava naslovov in sklicev harmoniziranih standardov po usklajeni zakonodaji Unije)Besedilo velja za EGP (UIL C 293, 12.8.2016, str. 1).

(5) Sporočilo Komisije v okviru izvajanja Direktive 2014/68/EU Evropskega parlamenta in Sveta o harmonizaciji zakonodaje držav članic v zvezi omogočanjem dostopnosti tlačne opreme na trgu (Objava naslovov in sklicev harmoniziranih standardov po usklajeni zakonodaji Unije) (UL C 389, 17.11.2017, str. 1).

(6) Izvedbeni sklep Komisije (EU) 2019/1616 z dne 27. septembra 2019 o harmoniziranih standardih za tlačno opremo, pripravljenih v podporo Direktivi 2014/68/EU Evropskega parlamenta in Sveta (UL L 250, 30.9.2019, str. 95).